ยกระดับ4โบรกทองซื้อขายอนุพันธ์ทุกตัว
4 โบรกเกอร์ทองคำ อัพเกรดบริการ ซื้อขายสินค้าอนุพันธ์ได้ทุกตัวแล้ว ยกเว้นดอลลาร์ล่วงหน้าต้องรอใบอนุญาตจากคลัง
14 มิ.ย. 2555

4 โบรกเกอร์ทองคำ อัพเกรดบริการ ซื้อขายสินค้าอนุพันธ์ได้ทุกตัวแล้ว ยกเว้นดอลลาร์ล่วงหน้าต้องรอใบอนุญาตจากคลัง
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า วันที่ 13 มิ.ย.ที่ผ่านมา คณะกรรมการ (บอร์ด) ตลาดอนุพันธ์ได้มีมติอนุมัติรับโบรกเกอร์ทองคำ 4 ราย ให้สามารถซื้อขายสัญญาซื้อขายล่วงหน้าได้ทุกประเภทเป็นที่เรียบร้อยแล้ว โดยจะมีผลตั้งแต่เดือน มิ.ย.นี้เป็นต้นไป 
ทั้งนี้ บริษัท เอ็มทีเอส โกลด์ ฟิวเจอร์ (MTSGF) บริษัท ฮั่วเซ่งเฮง โกลด์ ฟิวเจอร์ส (HGF) และบริษัท จีที เวลธ์ แมเนจเมนท์ (GTWM) จะเริ่มเปิดบริการเต็มรูปแบบในวันที่ 18 มิ.ย.นี้ ส่วนบริษัท ออสสิริส ฟิวเจอร์ส (AFC) จะพร้อมเปิดบริการเต็มรูปแบบในวันที่ 25 มิ.ย. 2555
นางเกศรา กล่าวว่า การขยายขอบเขตธุรกิจของโบรกเกอร์ทอง จะช่วยส่งเสริมให้โบรกเกอร์ทุกรายพัฒนาการให้บริการเพื่อตอบสนองความต้องการของผู้ลงทุนได้มากยิ่งขึ้น และยังเป็นประโยชน์ต่อผู้ลงทุนให้สามารถบริหารจัดพอร์ตการลงทุนในสินค้าอนุพันธ์อื่นๆ ได้มีประสิทธิภาพมากขึ้น
อย่างไรก็ตาม การเป็นนายหน้าซื้อขายดอลลาร์ล่วงหน้า (USD Futures) นั้น ยังต้องรอการได้รับใบอนุญาตจากกระทรวงการคลังอีกครั้งก่อน